Forsvarsminister Søren Gade (V) mener ikke, at det giver et forkert signal, at danske soldater har lov til at drikke øl om bord på danske krigsskibe, når de er i havn. Og han afviser enhver snak om et totalforbud mod alkohol i forsvaret. - Der gælder de samme regler for soldater, som der gælder for alle andre borgere. Hverken mere eller mindre, sagde Gade mandag på et pressemøde i Bruxelles. - Så længe de folk, der er på vagt, ikke drikker og opfylder de krav, så kan jeg altså ikke se problemet i, at man sidder i sin fritid og kan drikke den øl hjemme på sit skib, sagde han Gade påpegede, at der i forvejen er ret strenge regler for alkohol i forsvaret, og at eventuelle overtrædelser naturligvis skal straffes. - Men at sige at man skal være medlem af Blå Kors for at være i forsvaret, det bliver ikke tilfældet. Alkoholforbruget på de danske flådefartøjer er kommet i søgelyset, efter at Jyllands-Posten i en rapport har påpeget, at der blev drukket tæt på ekspeditionsskibet Galathea. Samtidig skriver Nyhedsavisen mandag, at soldaterne i Søværnet de sidste tre år har drukket 5500 liter spiritus og 107.000 øl på skibstogter. Det svarer til tre genstande per soldat hver dag. Søværnets Operative Kommando afviste mandag Jyllands-Postens beskyldninger i en redegørelse om sagen. /ritzau/
De danske soldater i Søværnet kan også i fremtiden drikke øl om bord på skibet, hvis det står til forsvarsminister Søren Gade (V). Han afviser et alkoholforbud.